Il-President Ursula von der Leyen qalet: “Fl-Ewropa kollha qed naraw il-progress fil-kampanji tat-tilqim. Fl-istess ħin, issa huwa aktar importanti li jitnieda n-NextGenerationEU. L-irkupru ekonomiku għandu jimxi id f'id ma' titjib fis-sitwazzjoni tas-saħħa fuq il-post. Nilqa' l-pjan għall-irkupru u r-reżiljenza tal-Portugall bħala l-ewwel wieħed li kien ippreżentat uffiċjalment lill-Kummissjoni. Il-preżentazzjoni timmarka l-bidu ta' fażi ġdida fil-proċess tal-implimentazzjoni tal-Faċilità għall-Irkupru u r-Reżiljenza. Il-Kummissjoni tistenna bil-ħerqa li tivvaluta l-pjan Portugiż, li jiffoka fuq ir-reżiljenza, it-tranżizzjonijiet klimatiċi u diġitali u jinkludi proġetti fi kważi l-oqsma ewlenin Ewropej kollha. Se nibqgħu ninvolvu ruħna b'mod intensiv mal-Istati Membri biex ngħinuhom iwettqu pjanijiet ta' kwalità għolja. Il-mira tagħna tibqa' li nadottaw il-pjanijiet kollha sas-sajf. Sabiex ikunu jistgħu jsiru l-ewwel pagamenti, l-Istati Membri kollha jridu jkunu approvaw id-Deċiżjoni dwar ir-Riżorsi Proprji. Jiena kunfidenti li sas-sajf ikunu saru l-arranġamenti kollha.” Il-pjan għall-irkupru u r-reżiljenza tal-Portugall huwa l-ewwel pjan ippreżentat uffiċjalment lill-Kummissjoni. Il-pjan jistabbilixxi r-riformi u l-proġetti ta' investiment pubbliku li l-Portugall qed jippjana li jimplimenta bl-appoġġ mill-Faċilità għall-Irkupru u r-Reżiljenza (Recovery and Resilience Facility, RRF). L-RRF hija strument ewlieni li jinsab fil-qalba ta' NextGenerationEU, il-pjan tal-UE biex noħorġu aktar b'saħħitna mill-pandemija tal-COVID-19. Se tipprovdi sa €672.5 biljun f'appoġġ għall-investimenti u għar-riformi (fi prezzijiet tal-2018). Dan jinqasam f'għotjiet b'valur totali ta' €312.5-il biljun u €360 biljun f'self. L-allokazzjoni tal-għotjiet għall-Istati Membri kollha fil-qafas tal-RRF bil-prezzijiet attwali hija disponibbli hawnhekk. L-RRF se jkollha rwol kruċjali biex tgħin lill-Ewropa toħroġ aktar b'saħħitha mill-kriżi, waqt li tiżgura t-tranżizzjonijiet ekoloġiċi u diġitali. Il-pjan Portugiż huwa strutturat madwar it-tliet pilastri tar-reżiljenza, it-trasformazzjoni ekoloġika u diġitali inklużi miżuri fl-oqsma akkomodazzjoni soċjali, effiċjenza enerġetika tal-bini u edukazzjoni diġitali. Il-proġetti fil-pjan ikopru l-ħajja kollha tal-RRF sal-2026. Il-pjan jipproponi proġetti f'sitta mis-seba' oqsma ewlenin Ewropej. Il-preżentazzjoni tal-pjan issegwi djalogu intensiv bejn il-Kummissjoni u l-awtoritajiet Portugiżi matul dawn l-aħħar xhur biex jitħejja dan il-pjan. Il-Kummissjoni se tivvaluta l-pjan fix-xahrejn li ġejjin abbażi tal-ħdax-il kriterju stabbiliti fir-Regolament u ssarraf il-kontenut tiegħu f'atti legalment vinkolanti. B'mod speċjali, din il-valutazzjoni se tinkludi rieżami ta' jekk il-pjan jikkontribwixxix biex jiġu indirizzati l-isfidi kollha jew subsett sinifikanti ta' sfidi identifikati fir-rakkomandazzjonijiet speċifiċi għall-pajjiż maħruġa fil-kuntest tas-Semestru Ewropew jew le. Il-Kummissjoni se tivvaluta wkoll jekk il-pjan jiddedikax mill-inqas 37 % tan-nefqa għal investimenti u riformi li jappoġġaw l-objettivi klimatiċi, u 20 % għat-tranżizzjoni diġitali. Fuq il-bażi ta' proposta mill-Kummissjoni, bħala regola l-Kunsill se jkollu erba' ġimgħat biex jadotta l-proposta tal-Kummissjoni. L-approvazzjoni tal-Kunsill twitti t-triq biex jiġu prefinanzjati 13 % mit-€13.9-il biljun f'għotjiet u mit-€2.7 biljun f'self mitluba mill-Portugall fil-qafas tal-RRF. Madankollu, il-prekundizzjoni hija d-dħul fis-seħħ tad-Deċiżjoni dwar ir-Riżorsi Proprji, li l-ewwel trid tiġi approvata mill-Istati Membri kollha. Il-pjan ippreżentat mill-awtoritajiet Portugiżi huwa disponibbli hawnhekk. Il-Kummissjoni tkompli taħdem b'mod intensiv mal-Istati Membri li jifdal biex tgħinhom iwettqu pjanijiet ta' kwalità għolja. Faċilità għall-Irkupru u r-Reżiljenza: Mistoqsijiet u Tweġibiet Skeda informattiva dwar il-Faċilità għall-Irkupru u r-Reżiljenza Faċilità għall-Irkupru u r-Reżiljenza: Allokazzjoni tal-għotjiet Ir-Regolament dwar il-Faċilità għall-Irkupru u r-Reżiljenza Sit web għall-Faċilità għall-Irkupru u r-Reżiljenza Sit web tat-tim RECOVER